I dag åbnede en ny legeplads på Sebbersundvej i Aalborg Øst, og både unge og gamle var mødt op for at indvi den.

Både de unge fra den lokale børnehave og de ældre fra stavgængerklubben var mødt op, da legepladsen åbnede. - Det er en rigtig god legeplads. Vi kan kravle i træer og vi kan gynge på gyngerne. Det her er den bedste legeplads i hele Aalborg Øst, siger Mads Rasmussen, der går i børnehave. Legepladsen er skabt af Kvarterværkstedet og beboere i boligselskabet Vanggården, der frivilligt har brugt sommeren på projektet. Og selv om Sebbersundvej igen i år optræder på den såkaldte ghettoliste, så ses det ikke, når man kigger på den nye legeplads. -Det betyder utrolig meget for vores børn og for vores beboere, fordi man bliver tudet ørerne fulde om alle de her dårligdomme om området herude. Og det her er beviset på, at der faktisk er et rigtig rart og godt sted at være, siger Klaus Ringgaard, der er direktør for Vanggården. Legepladsen blev indviet af rådmand Thomas Kastrup-Larsen, der tog svævebanen gennem den røde snor, og dermed var legepladsen klar til at blive indtaget.